**Ministru kabineta noteikumu “Noteikumi par notariālo funkciju veikšanu Latvijas Republikas diplomātiskajās un konsulārajās pārstāvniecībās ārvalstīs” projekta sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | 2018. gada 3. maijā Saeimā 3. lasījumā pieņemts Konsulārās palīdzības un konsulāro pakalpojumu likums (Nr. 1028/Lp12).  Ievērojot Konsulārās palīdzības un konsulāro pakalpojumu likuma 17. panta otrajā daļā noteikto deleģējumu Ministru kabinetam noteikt notariālās funkcijas, kuras veic Latvijas Republikas diplomātiskajās un konsulārajās pārstāvniecībās ārvalstīs konsulārās amatpersonas un goda konsuli, un šo funkciju veikšanas kārtību, tiek izdoti jauni Ministru kabineta noteikumi. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Konsulārās palīdzības un konsulāro pakalpojumu likuma 17. panta otrā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Līdz ar Konsulārās palīdzības un konsulāro pakalpojumu likuma (turpmāk – Likums) spēkā stāšanos, spēku zaudē likums “Konsulārais reglaments” un uz tā pamata izdotie Ministru kabineta noteikumi, t.sk. Ministru kabineta 2008. gada 21. aprīļa noteikumi Nr. 283 “Noteikumi par notariālo funkciju veikšanu Latvijas Republikas diplomātiskajās un konsulārajās pārstāvniecībās” (turpmāk – Noteikumi Nr. 283).  Ministru kabineta noteikumu projekts “Noteikumi par notariālo funkciju veikšanu Latvijas Republikas diplomātiskajās un konsulārajās pārstāvniecībās ārvalstīs” (turpmāk – Noteikumi) sagatavots atbilstoši Konsulārās palīdzības un konsulāro pakalpojumu likumā noteiktajam.  Likuma 17. panta otrā daļa nosaka, ka Ministru kabinets nosaka notariālās funkcijas, kuras veic Latvijas Republikas diplomātiskajās un konsulārajās pārstāvniecībās ārvalstīs konsulārās amatpersonas un goda konsuli, un šo funkciju veikšanas kārtību (saskaņā ar Diplomātiskā un konsulārā dienesta likuma 4. panta pirmo daļu, Latvijas Republikas diplomātiskās un konsulārās pārstāvniecības ārvalstīs ir vēstniecības, ģenerālkonsulāti (goda ģenerālkonsulāti), konsulāti (goda konsulāti), kā arī pastāvīgās pārstāvniecības starptautiskajās organizācijās).  Noteikumu projektā tiek pārņemtas Noteikumu Nr. 283 normas, vienlaikus izdarot šādus grozījumus un precizējumus:   1. notariālās funkcijas veic Latvijas Republikas diplomātiskajās un konsulārajās pārstāvniecībās ārvalstīs (turpmāk - pārstāvniecības) konsulārās amatpersonas un goda konsuli. Minētās personas, atbilstoši Likuma 3. panta otrajai un trešajai daļai, pilnvaro un to pilnvarojuma apjomu nosaka ārlietu ministrs. Ārlietu ministrs var pilnvarot veikt visas notariālās funkcijas pilnā apmērā vai arī veikt noteiktas notariālās funkcijas, piemēram, tikai apliecināt personas paraksta īstumu, apliecināt, ka persona ir dzīva. Noteikumu projektā iekļaujot normu, ka konsulārā amatpersona un goda konsuls notariālās funkcijas veic ārlietu ministra pilnvarojumā noteiktajā apjomā, sabiedrība tiks informēta, ka var būt arī gadījumi, kad konsulārā amatpersona un goda konsuls nav pilnvaroti veikt visas notariālās funkcijas; 2. uzsākot savu darbību, konsulārā amatpersona un goda konsuls Ārlietu ministrijas Konsulārajā departamentā iesniedz sava paraksta un pārstāvniecības zīmoga nospieduma paraugu. Tiek izslēgtas normas, ka minēto personu parakstu paraugi un zīmoga nospiedumi tiek iesniegti Tieslietu ministrijā un Latvijas Zvērinātu notāru padomē, jo šis regulējums nav aktuāls. Minētās iestādes nepārrauga un nav iesaistītas konsulāro amatpersonu un goda konsulu pilnvarošanā veikt notariālās funkcijas, kā arī to darbībā, veicot notariālās funkcijas. Parakstu un zīmoga nospieduma paraugus minētās iestādes varēs izprasīt no Ārlietu ministrijas, ja tas būs nepieciešams; 3. konsulārā dienesta pamatfunkcijas ir konsulārās palīdzības sniegšana Latvijas pases turētājiem, kas nonākuši ārkārtas situācijās ārvalstī, un konsulāro pakalpojumu sniegšana Latvijas pases turētājiem, kuri pastāvīgi uzturas ārvalstī. Ikvienam ārvalstniekam ir iespēja notariālo pakalpojumu saņemšanai vērsties gan pie savas rezidences valsts notāra, gan savas pilsonības valsts notāra, gan savas pilsonības valsts diplomātiskajā un konsulārajā pārstāvniecībā ārvalstī. Turklāt, saistībā ar Eiropas Savienības Padomes Direktīvas (ES) 2015/637 par koordinācijas un sadarbības pasākumiem, ar ko veicina nepārstāvēto Savienības pilsoņu konsulāro aizsardzību trešās valstīs, un ar ko atceļ Lēmumu 95/553/EK, ieviešanu, konsulārajam dienestam jānodrošina konsulārā palīdzība arī citas Eiropas Savienības dalībvalstu pilsoņiem, kuru pilsonības valstij attiecīgajā ārpus Eiropas Savienības esošajā valstī nav diplomātiskās un konsulārās pārstāvniecības vai goda konsulāta, kas sniedz konsulāro palīdzību, radot Latvijas konsulārajam dienestam papildu pienākumus.   Līdz šim konsulārās amatpersonas ārvalstniekiem notariālās darbības ir veikušas tikai izņēmuma gadījumos. Savukārt goda konsuli ārvalstniekiem notariālās darbības neveic. Konsulārās amatpersonas un goda konsuli nav Latvijas zvērināti notāri un neatbilst Notariāta likumā noteiktajām prasībām, lai būtu tiesīgi veikt visas notariālās funkcijas. Tāpat pakalpojums prasa augstu kompetenci, ir laikietilpīgs, sarežģīts un atbildīgs. Konsulārā amatpersona un goda konsuls, kuram nav jāatbilst Notariāta likumā noteiktajām prasībām, atšķirībā no profesionāliem Latvijas zvērinātiem notāriem nesniedz profesionālu juridisku konsultāciju un palīdzību notariālā akta dalībniekam.  Gadā vidēji notariālās darbības tiek veiktas aptuveni pieciem ārzemniekiem, galvenokārt veicot paraksta īstuma apliecinājumus.  Ievērojot to, ka sniegto pakalpojumu skaits ārzemniekiem ir neliels un šos pakalpojumus ārzemnieki var veikt pie valsts, kurā viņi uzturas vai pastāvīgi dzīvo, notāra, savas pilsonības valsts notāra vai savas pilsonības valsts diplomātiskajā un konsulārajā pārstāvniecībā, šādu pakalpojumu ārzemniekiem ir nelietderīgi sniegt, ņemot vērā arī Latvijas konsulārās amatpersonas vidējās vienas stundas darba tiešās izmaksas, kas ir 37.25 *euro*.  Noteikumu projekts paredz notariālās darbības ārzemniekiem turpmāk veikt tikai īpašos izņēmuma gadījumos, - ja tās būs nepieciešams veikt bērnu un personu ar ierobežotu rīcībspēju, kuri ir Latvijas pilsoņi vai Latvijas nepilsoņi, interešu pārstāvībai. Piemēram, ja bērna, kurš ir Latvijas pilsonis, vecākam, kurš ir citas valsts pilsonis, būs nepieciešams noformēt piekrišanu bērna izceļošanai no valsts. Šādā veidā tiek nodrošināta plašāka Latvijas pilsoņu un nepilsoņu, kuri ir bērni vai personas ar ierobežotu rīcībspēju, interešu aizsardzība ārvalstīs;   1. Noteikumu projektā netiek pārņemts Noteikumu Nr. 283 9.1. apakšpunktā noteiktais, ka dokumenti notariālo aktu formā citos gadījumos, kas nav minēti Noteikumu Nr. 283 9.1. apakšpunktā, tiek taisīti tikai tad, ja saskaņā ar Latvijas Republikas normatīvajiem aktiem nepieciešama notariālā akta vai notariālā apliecinājuma forma, kādu neparedz attiecīgās ārvalsts normatīvie akti. Minētais regulējums netiek saglabāts, jo personām ir iespējams pie ārvalstu notāra noformēt dokumentus, kuri var tikt pielīdzināti Latvijas zvērināta notāra sastādītam un izdotam dokumentam un izmantoti Latvijā.   Notariāta likuma 82.1 pantā noteikts, ka apliecinot gribas izteikumu, zvērināts notārs taisa notariālo aktu. Savukārt Notariāta likuma 81. pantā noteikts, ka notariālie akti ([82. pants](https://likumi.lv/doc.php?id=59982#p82)) un apliecinājumi ([108. pants](https://likumi.lv/doc.php?id=59982#p108)), kurus taisa zvērināts notārs, izņemot Notariāta likuma [116. pantā](https://likumi.lv/ta/id/287535#p116) minētos dokumentus, ir publiski dokumenti. Notariāta likums tāpat nosaka, kā notariālie akti un apliecinājumi sastādāmi, noformējami, kāda informācija tajos jāiekļauj. Lai dokumentam būtu publiska dokumenta spēks Latvijā, tam ir jāatbilst noteiktiem nosacījumiem, tas nedrīkst būt noformēts privāta dokumenta formā. Valstīs, kurās ir anglosakšu tipa notariāta sistēma (piemēram, Apvienotā Karaliste, Dānija, Īrija, Norvēģija, Somija, Zviedrija), notariāli dokumenti visbiežāk tiek sastādīti kā privāti dokumenti, notariāli apliecinot tikai personas paraksta īstumu.  Latvijas Zvērinātu notāru padome noskaidrojusi, ka arī anglosakšu tipa notariāta sistēmas valstīs darbojas notāri, kuri notariālos dokumentus var sastādīt notariāla akta formā, piemēram, Londonas pilsētas *(City of London)* notārs *(london scrivener)*. Tāpat šajās valstīs pastāv iespēja notariāli sastādīt dokumentus, kurus Latvijā var izmantot, tos pielīdzinot notariāla akta formā sastādītam dokumentam Latvijā, ja tie atbilst to sastādīšanas pamatprincipiem, piemēram, notariālo dokumentu sastāda profesionāls jurists, tiek pārbaudīta personas identitāte, rīcībspēja un pārstāvības tiesības, noskaidrota dalībnieku griba, ievērotas prasības par liecinieku un tulku klātbūtni, akts parakstīts notāra klātbūtnē.  Ievērojot minēto, Noteikumu projektā nav lietderīgi iekļaut šādu normu, ja ārvalstīs persona pie rezidences valsts notāra var noformēt dokumentu, kurš var tikt izmantots Latvijā.  Papildus norādāms, ka Noteikumu projektā tiek saglabāts nosacījums, ka aktus notariālo aktu formā citos, Noteikumu projekta 9.1. apakšpunktā neminētos gadījumos taisa, ja tas ir nepieciešams konsulārās palīdzības sniegšanai.   1. notariālās funkcijas netiek veiktas personām, kuras īsteno pārstāvības tiesības juridiskas personas vārdā. Šāda norma Noteikumu projektā iekļauta, jo konsulārajām amatpersonām un goda konsuliem nav iespējams pārbaudīt juridiskas personas tiesībspēju, darbības apjomu un pārstāvju pilnvaras. Turklāt notariālās darbības pārstāvniecībā būtu jāveic arī pēc ārvalstu juridiskas personas pārstāvju lūguma, taču konsulārās amatpersonas un goda konsuli juridisku personu pārstāvjiem notariālās funkcijas neveic un regulējums iekļaujams normatīvajā aktā ar mērķi radīt skaidru tiesisko regulējumu; 2. kārtību, kādā konsulārā amatpersona un goda konsuls ved, glabā un nodod reģistrus aktu un apliecinājumu ierakstīšanai un notariālo aktu grāmatas nosaka ārlietu ministrs. Norma precizēta, lai viestu tiesisku skaidrību.   Ar Noteikumu projekta spēkā stāšanos spēku zaudēs Noteikumi Nr. 283. |
| 3. | Projekta izstrādē iesaistītās institūcijas un publiskas personas kapitālsabiedrības | Ārlietu ministrija. |
| 4. | Cita informācija | Nav. |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Fiziskās personas, kuras vērsīsies Latvijas Republikas diplomātiskajās un konsulārajās pārstāvniecībās ārvalstīs notariālās darbības veikšanai. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts ietekmēs ārzemniekus, kuri vēlēsies veikt notariālo darbību pārstāvniecībā, izņemot gadījumus, ja tas būs pieciešams bērnu un personu ar ierobežotu rīcībspēju, kuri ir Latvijas pilsoņi vai Latvijas nepilsoņi, interešu pārstāvībai. Noteikumu projekts paredz turpmāk notariālos pakalpojumus ārzemniekiem sniegt vienīgi šajā izņēmuma gadījumā, ievērojot to, ka visus notariālos pakalpojumus šai sabiedrības grupai ir iespējams saņemt citās iestādēs (pie ārvalsts notāriem, savas valstspiederības valsts notāriem vai diplomātiskajās un konsulārajās pārstāvniecībās ārvalstīs). Ņemot vērā, ka līdz šim ārzemniekiem sniegto notariālo pakalpojumu skaits bijis niecīgs, ietekme uz tautsaimniecību būs niecīga un izlīdzināsies līdz ar plašāku citu konsulāro funkciju veikšanu.  Personas, kuras pārstāv juridiskas personas, Noteikumu projekts neietekmēs, jo līdz šim šai sabiedrības grupai konsulārās amatpersonas notariālās darbības nav veikušas.  Pārējām sabiedrības grupām noteikumu projekts nemaina tiesības, pienākumus un veicamās darbības. |
| 3. | Administratīvo izmaksu monetārs novērtējums | Precīzu novērtējumu nav iespējams sniegt, jo notariālo darbību izmaksas katrā pārstāvniecības valstī ir atšķirīgas (to ietekmē, piemēram, ģeogrāfiskā atrašanās vieta).  Administratīvo izmaksu monetārs novērtējums pārstāvniecībās:   1. saskaņā ar Ārlietu ministrijas aprēķiniem, pārstāvniecības konsulārās amatpersonas vidējā vienas stundas darba tiešās izmaksas 2017. gadā bija 37.25 *euro* (aprēķins veikts, izmantojot algas bāzi gadā vidējai konsulārajai amatpersonai – 2. sekretārs ar dzīvesbiedru un diviem bērniem), ko veido algas pabalsts 2017. gadā, uzturēšanās izdevumu kompensācija 2017. gadā, vienas stundas darba tiešās izmaksas); 2. notariālajai darbībai patērētais laiks – vidēji 1.5 stundas (dokumentu pārbaude, personas vēlamās notariālās darbības noskaidrošana, pakalpojuma apmaksa, personas datu pārbaude Iedzīvotāju reģistrā, personas datu pārbaude Nederīgo dokumentu reģistrā, notariālā akta vai apliecinājuma sastādīšana, notariālā akta nolasīšana, informācijas sniegšana par dalībnieku tiesībām, pienākumiem un notariālā akta sekām, notariālā akta vai apliecinājuma reģistrēšana aktu un apliecinājumu reģistrā, notariālā akta ievietošana notariālo aktu grāmatā, notariālā akta izraksta vai apliecinājuma izdošana); 3. tiek pieņemts, ka jaunā norma neveikt notariālās darbības ārzemniekiem, izņemot Noteikumu projekta 7.3. apakšpunktā minētos gadījumos, varētu skart piecas personas gadā (0.46% no visām veiktajām notariālajām darbībām 2017. gadā (2017.gadā pārstāvniecībās veiktas 1079 notariālās darbības)); 4. notariālās darbības pārstāvniecībā veic viena konsulārā amatpersona.   Cpārstāvniecībās = (37.25 x 1.5) x (5 x 1) = 55.88 x 5 = 279.40 *euro* (ārlietu dienesta izdevumi veicot notariālās darbības piecām personām).  Saskaņā ar Ministru kabineta 2016. gada 9. augusta noteikumiem Nr. 521 “Noteikumi par konsulāro pakalpojumu valsts nodevu par notariālo darbību izpildi, ko veic konsulārās amatpersonas ārvalstīs”, valsts nodeva par vienu notariālo darbību ir 10 *euro*.  Līdz ar to, konsulārajai amatpersonai, veicot pieciem ārzemniekiem piecas notariālās darbības, tiek iekasēta valsts nodeva 50 *euro* apmērā, savukārt ārlietu dienesta izdevumi sniedzot notariālos pakalpojumus pieciem ārzemniekiem ir 279.40 *euro*.  Pēc Noteikumu projekta spēkā stāšanās konsulārās amatpersonas varēs vairāk veltīt laiku konsulārās palīdzības un konsulāro pakalpojumu sniegšanai Latvijas pases turētājiem, pēc kā pieprasījums katru gadu pieaug, kā arī konsulārās palīdzības sniegšanai citu Eiropas Savienības dalībvalstu nepārstāvētiem pilsoņiem, izsniedzot ārkārtas ceļošanas dokumentus, kas ir valsts nodevu objekts. |
| 4. | Atbilstības izmaksu monetārs novērtējums | Noteikumu projekts neparedz personām papildu izmaksas, lai nodrošinātu Noteikumu projektā ietverto atbilstības prasību izpildi. |
| 5. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2018 | | Turpmākie trīs gadi (*euro*) | | | | |
| 2019 | | 2020 | | 2021 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2019 gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020 gadam | izmaiņas, salīdzinot ar vidēja termiņa budžeta ietvaru 2020 gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 6 520 | -30 | 6 520 | -50 | 6 520 | -50 | -50 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 6 520 | -30 | 6 520 | -50 | 6 520 | -50 | -50 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 0 | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 6 520 | -30 | 6 520 | -50 | 6 520 | -50 | -50 |
| 3.1. valsts pamatbudžets | 6 520 | -30 | 6 520 | -50 | 6 520 | -50 | -50 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | 0 | 0 | 0 | 0 | 0 | 0 |
| 5. Precizēta finansiālā ietekme | 0 | 0 | 0 | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Ārlietu ministrijas plānotie kopējie ieņēmumi no valsts nodevu ieņēmumiem 2018. gadā ir 7 483 000 *euro*, no kuriem aptuveni 6 520 *euro* ieņēmumi no notariālo darbību veikšanas pārstāvniecībās.  Saskaņā ar Ministru kabineta 2016. gada 9. augusta noteikumiem Nr. 521 “Noteikumi par konsulāro pakalpojumu valsts nodevu par notariālo darbību izpildi, ko veic konsulārās amatpersonas ārvalstīs”, valsts nodeva par vienas notariālās darbības veikšanu ir 10 *euro*. Šāds valsts nodevas apmērs tiek noteikts arī Ministru kabineta noteikumu projektā “Noteikumi par valsts nodevu par notariālo funkciju izpildi Latvijas Republikas diplomātiskajās un konsulārajās pārstāvniecībās ārvalstīs”.  Tā kā Noteikumu projekts paredz izmaiņas no pastāvošā notariālo darbību veikšanas apjoma vienīgi attiecībā uz notariālo darbību veikšanu ārzemniekiem (kuriem, kā iepriekš norādīts gada laikā veic vidēji piecas notariālās darbības) ietekme uz valsts budžetu gadā būs: 10 *euro* x 5 personas = - 50 *euro*. Savukārt ietekme uz budžetu 2018. gadā – aptuveni 30 *euro*, ievērojot Noteikumu projekta spēkā stāšanās laiku.  2018. gada 1. maijā stājusies spēkā Eiropas Savienības Padomes Direktīva (ES) 2015/637 par koordinācijas un sadarbības pasākumiem, ar ko veicina nepārstāvēto Savienības pilsoņu konsulāro aizsardzību trešās valstīs, un ar ko atceļ Lēmumu 95/553/EK, Eiropas Savienības dalībvalstīm būs pienākums sniegt konsulāro palīdzību arī nepārstāvētiem Eiropas Savienības pilsoņiem. Ievērojot minēto, Latvijas pārstāvniecībās valstīs, kurās nav citu Eiropas Savienības dalībvalstu diplomātiskās un konsulārās pārstāvniecības vai to ir maz, piemēram, Kazahstānā, Uzbekistānā, kā arī Krievijas rietumdaļā un Baltkrievijas Ziemeļdaļā, sagaidāms darba apjoma pieaugums, tajās vēršoties nepārstāvētiem Eiropas Savienības dalībvalstu pilsoņiem pagaidu ceļošanas dokumentu noformēšanai. Šī pakalpojuma sniegšana saskaņā ar Ministru kabineta 2012. gada 27. marta noteikumiem Nr. 223 “Noteikumi par valsts nodevu par atgriešanās apliecības un pagaidu ceļošanas dokumenta izsniegšanu” ir valsts nodevas objekts. Valsts nodeva par pagaidu ceļošanas dokumenta izsniegšanu ir noteikta 15 *euro* apmērā. Plānojams, ka ik gadu Latvijas pārstāvniecībās ārvalstīs pagaidu ceļošanas dokumentu saņemšanai varētu vērsties 2 – 4 nepārstāvētie Eiropas Savienības pilsoņi. Norādāms, ka nepārstāvētie Eiropas Savienības dalībvalstu pilsoņi varētu izvēlēties vērsties tieši Latvijas pārstāvniecībās, ņemot vērā arī pakalpojumu izmaksas. Piemēram, Portugāles pārstāvniecībās pagaidu ceļošanas dokumenta izmaksas vienai personai ir aptuveni 25 *euro*, Austrijas – 29 *euro*, Francijas – 46 *euro*, Somijas – 120 *euro*, Dānijas – 140 *euro,* Bulgārijas – 20 *euro*. Līdz ar to ir sagaidāms, ka pārstājot veikt notariālās darbības ārzemniekiem, rezultātā radītais valsts nodevu ieņēmumu samazinājums (aptuveni 50 *euro* gada laikā), izlīdzināsies. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Projekts neparedz amata vietu skaita izmaiņas. | | | | | | |
| 8. Cita informācija | Nav. | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Noteikumu projekts “Noteikumi par notariālo funkciju veikšanu Latvijas Republikas diplomātiskajās un konsulārajās pārstāvniecībās ārvalstīs” saistīts ar noteikumu projektu “Noteikumi par valsts nodevu par notariālo funkciju izpildi Latvijas Republikas diplomātiskajās un konsulārajās pārstāvniecībās ārvalstīs”. |
| 2. | Atbildīgā institūcija | Ārlietu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projektu sabiedriskajai apspriešanai publicēt Ārlietu ministrijas tīmekļvietnē [www.mfa.gov.lv](http://www.mfa.gov.lv). |
| 2. | Sabiedrības līdzdalība projekta izstrādē | Noteikumu projekts sabiedriskajai apspriešanai  publicēts Ārlietu ministrijas tīmekļvietnē [www.mfa.gov.lv](http://www.mfa.gov.lv). |
| 3. | Sabiedrības līdzdalības rezultāti | Komentāri par projektu nav saņemti. |
| 4. | Cita informācija | Sabiedrība pēc Noteikumu projekta pieņemšanas tiks informēta vispārējā kārtībā, tos publicējot oficiālajā izdevumā “Latvijas Vēstnesis”, kā arī tiks ievietota nepieciešamā informācija pārstāvniecību tīmekļvietnēs. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Latvijas Republikas diplomātiskās un konsulārās pārstāvniecības ārvalstīs. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde notiks esošo pārvaldes funkciju ietvaros.  Noteikumu projekts neparedz jaunu institūciju izveidi, esošo likvidēšanu vai reorganizāciju. |
| 3. | Cita informācija | Nav |

Iesniedzējs:

Ārlietu ministrijas valsts sekretārs A.Pildegovičs

I.Krūmiņa 67016229

[ilze.krumina@mfa.gov.lv](mailto:ilze.krumina@mfa.gov.lv)